<classify> Mchezo huo muhimu unasubiriwa kwa hamu na mashabiki wa pande hizo, huku kila timu ikitamba kutomwogopa mwenzake na kila mmoja akionesha nia ya kutaka ushindi ili kushiriki kwenye michuano ya kimataifa mwakani.Timu hizo zinakutana kwa mara ya pili baada ya mzunguko wa kwanza kutoka sare ya bao 1-1. Mechi hiyo inatarajiwa kuwa na upinzani mkali kutokana na kuwa Azam FC itakuwa inapambana kubaki nafasi ya pili huku Simba ikitaka pia kupambana kuipiku nafasi hiyo.Kila timu inahitaji ushindi kwenye mchezo huo, lakini ikiwa Azam FC itakubali kushindwa, bado itakuwa inatofautiana na Simba kwa tofauti ya pointi moja na pia kuwa na uwezo wa kumaliza katika nafasi ya pili.Kwa sasa Simba ina pointi 41 katika nafasi ya tatu huku mabingwa wa zamani, Azam FC wakiwa na pointi 45 katika nafasi ya pili, hivyo sare leo itawapa vijana hao wa Chamazi tiketi nyingine ya kushiriki michuano ya kimataifa na kuitupa Simba mchangani kwa mara ya tatu mfululizo.Endapo Simba itashinda, Azam FC itakuwa bado ina nafasi ya kupata nafasi ya pili endapo itapata sare katika mechi zake mbili zitakazobaki dhidi ya Yanga, Mei 6, mwaka huu na Mgambo JKT Mei 9, mwaka huu.Kocha Mkuu wa Simba, Goran Kopunovic alisema hivi karibuni kuwa haiogopi Azam FC kwani wanajipanga kuhakikisha inaondoka na pointi tatu.Kopunovic alisema kikosi chake iwapo kitaendelea kusikiliza mbinu wanazopewa kabla ya mchezo na baada ya mapumziko ya kipindi cha kwanza, ni wazi kuwa zitawasaidia kupata mabao ya ushindi.Wakati Simba ikitamba kushinda, Azam FC ambayo imepoteza ubingwa kwa Yanga, Jumatatu iliyopita, nayo ilitangaza kutokukubali kupoteza nafasi hiyo ya pili kwani watahakikisha wanashinda.Meneja wa Azam FC, Jemedari Said alisema mchezo huo ni muhimu kwao katika kushinda kwani wanataka kuendelea kushiriki michuano ya kimataifa mwakani.Mechi nyingine itapigwa mkoani Tanga ikiwakutanisha Wagosi wa Kaya Coastal Union dhidi ya Stand United ya Shinyanga kwenye Uwanja wa CCM Mkwakwani.Costal Union inashika nafasi ya sita kwenye msimamo wa ligi ikiwa na pointi 28 wakati Stand United iko nafasi ya 11 ikijikusanyia pointi hizo 28.Aidha, Mtibwa Sugar wanaoshika nafasi ya saba wakiwa na pointi 28, itakuwa mwenyeji wa Ruvu Shooting yenye pointi 29 katika mchezo utakaochezwa kwenye Uwanja wa Manungu, Mvomero mkoani Morogoro.Timu hizo zote zinahitaji ushindi ili kuendelea kujihakikisha nafasi ya kubaki kucheza ligi msimu ujao.  <topic>: MICHEZO 